題斬蛟橋
作者：白珽
朝代：宋

paragraphs: 桓桓周將軍，英烈照千祀。
少年知自艾，成人不惜死。
射虎南山下，斫潜北橋底。
騰拏三日夜，灑血四十里。
激波爲嶽立，揮刃電亦駛。
想當批鱗初，見義不見水。
及其立人朝，矯矯中不倚。
文學既英發，武事復霆起。
殲兒善醜正，甘作忠義鬼。
至今有生氣，耿耿耀青史。
蘇公百世豪，氣味有相似。
泊舟蛟川下，洗石題所以。
平生疾惡意，十有二言裏。
豐碑刻祠宇，詞翰晉二美。
二美固足珍，吾取不在是。